Lobbæk
Lobbæk, tidligere stationsby på det sydlige Bornholm, 6 km vest for Aakirkeby; 361 indb. (2014). Lobbæk ligger på landevejen mellem Rønne og Aakirkeby og havde station på Rønne-Nexø Jernbane (1900-68). Den tidligere stationsbygning er nu medborgerhus.
På det tidligere jernbanespor er der etableret cykelsti mod vest over Nylars og Robbedale til Rønne. Mellem Lobbæk og Nylars findes et felt med helleristninger.